**Οδηγίες σχετικά με τη διαδικασία προμήθειας ειδών/παροχής υπηρεσιών σε έργα/προγράμματα που διαχειρίζεται ο ΕΛΚΕ, μετά την ψήφιση του Ν. 4957/2022 (ΦΕΚ Α’ 141/2022, άρθρα 249-252) και του Ν. 5029/2023 (ΦΕΚ Α’ 55/2023, άρθρο 30 παρ. 9) και περιγραφή των επικαιροποιημένων και νέων εντύπων που σχετίζονται με την προμήθεια ειδών/παροχή υπηρεσιών.**

**Α. ΕΙΣΑΓΩΓΗ**

Όπως αναφέρεται στη με αριθμ. πρωτ. 21326/2023 ενημερωτική επιστολή του Προέδρου της Επιτροπής Ερευνών και Διαχείρισης του ΕΛΚΕ, με τις διατάξεις του ν. 4957/2022 επήλθαν σημαντικές απλουστεύσεις στο πλαίσιο της σύναψης των δημοσίων συμβάσεων και ιδιαίτερα στο πλαίσιο της προμήθειας ειδών/παροχής υπηρεσιών με τη διαδικασία της απευθείας ανάθεσης.

Στην παρούσα οδηγία παρουσιάζονται i) οι προϋποθέσεις που απαιτείται να πληρούνται για κάθε προμήθεια ειδών/παροχή υπηρεσιών ανεξαρτήτως της διαδικασίας που ακολουθείται (συμβάσεις ήσσονος αξίας, απευθείας ανάθεση, διαγωνιστική διαδικασία), ii) η διαδικασία που ακολουθείται για τις συμβάσεις ήσσονος αξίας και τις συμβάσεις απευθείας ανάθεσης καθώς και τα νέα έντυπα/eforms που απαιτείται να χρησιμοποιούν οι Επιστημονικοί Υπεύθυνοι και iii) μία σύντομη καταγραφή των εντύπων/eforms που χρησιμοποιούν οι Επιστημονικοί Υπεύθυνοι όταν λόγω του ύψους της κατηγορίας δαπάνης του προϋπολογισμού απαιτείται η διενέργεια διαγωνιστικής διαδικασίας.

**Β. ΑΠΑΙΤΟΥΜΕΝΕΣ ΠΡΟΥΠΟΘΕΣΕΙΣ**

Απαραίτητη προϋπόθεση για την έναρξη της διαδικασίας προμήθειας ειδών/παροχής υπηρεσιών είναι η ολοκλήρωση έκδοσης ανά έργο/πρόγραμμα των ακόλουθων αποφάσεων:

α) αποδοχής και διαχείρισης του έργου μετά από σχετικό αίτημα του Επιστημονικού Υπευθύνου,

β) έγκρισης του συνολικού συνοπτικού προϋπολογισμού του έργου/προγράμματος (μόνο για τα πολυετή έργα),

γ) έγκρισης του αναλυτικού ετήσιου προϋπολογισμού του έργου/προγράμματος για το τρέχον οικονομικό έτος και,

δ) ανάληψης υποχρέωσης του έργου/προγράμματος.

Επιπλέον των ως άνω αποφάσεων για κάθε προμήθεια ειδών/παροχή υπηρεσιών είναι αναγκαία:

ε) η ύπαρξη της αντίστοιχης κατηγορίας δαπάνης στον εγκεκριμένο προϋπολογισμό του έργου/προγράμματος (συνοπτικού ή αναλυτικού ετήσιου αναλόγως της διάρκειας), η οποία πρόκειται να επιβαρυνθεί από την αιτούμενη ανά περίπτωση προμήθεια ειδών/παροχή υπηρεσιών,

στ) η ύπαρξη των απαιτούμενων διαθεσίμων πιστώσεων στον εγκεκριμένο προϋπολογισμό του έργου/προγράμματος (συνοπτικού ή αναλυτικού ετήσιου αναλόγως της διάρκειας) για την κάλυψη της δαπάνης,

ζ) η έγκριση της δαπάνης από το αρμόδιο συλλογικό όργανο στις περιπτώσεις που απαιτείται (όπως ΠΜΣ, ΞΠΣ, ΚΕΔΙΒΙΜ) και

η) η προμήθεια ειδών/παροχή υπηρεσιών να εξυπηρετεί τις ανάγκες του έργου/προγράμματος και να συνδέεται με το φυσικό αντικείμενο αυτού.

Εφόσον πληρούνται σωρευτικά οι ανωτέρω προϋποθέσεις οι Επιστημονικοί Υπεύθυνοι για κάθε προμήθεια ειδών/παροχή υπηρεσιών, χρησιμοποιούν αναλόγως της εκτιμώμενης αξίας της σύμβασης τα επικαιροποιημένα έντυπα και ακολουθούν τη διαδικασία που περιγράφεται κατωτέρω.

**Γ. ΔΙΑΔΙΚΑΣΙΑ ΠΡΟΜΗΘΕΙΑΣ ΒΑΣΕΙ ΤΗΣ ΚΑΤΗΓΟΡΙΑΣ ΔΑΠΑΝΗΣ ΤΟΥ ΕΓΚΕΚΡΙΜΕΝΟΥ ΠΡΟΥΠΟΛΟΓΙΣΜΟΥ ΚΑΙ ΤΟΥ ΥΨΟΥΣ ΤΗΣ ΕΚΤΙΜΩΜΕΝΗΣ ΑΞΙΑΣ ΤΩΝ ΠΡΟΣ ΠΡΟΜΗΘΕΙΑ ΕΙΔΩΝ/ΥΠΗΡΕΣΙΩΝ**

Με το ισχύον νομοθετικό πλαίσιο η **επιλογή της διαδικασίας ανάθεσης (ήσσονος αξία ή απευθείας ανάθεση ή διαγωνιστική διαδικασία)** γίνεταιμε βάση **το ύψος της κατηγορίας δαπάνης του εγκεκριμένου** **ετήσιου** αναλυτικού προϋπολογισμού και **όχι του συνολικού** προϋπολογισμού, εκτός των περιπτώσεων που προβλέπεται διαφορετικά από το διαχειριστικό πλαίσιο των έργων/προγραμμάτων.

Η έννοια της κατηγορίας δαπάνης του εγκεκριμένου ετήσιου αναλυτικού προϋπολογισμού αναφέρεται στα όμοια ή ομοειδή είδη/υπηρεσίες[[1]](#endnote-1) που συμπεριλαμβάνονται σε αυτή και το συνολικό πληρωτέο ποσό που απαιτείται για να καλυφθούν οι ετήσιες ανάγκες στα όμοια ή ομοειδή αυτά είδη/υπηρεσίες καθορίζει και τη δυνατότητα ανάθεσης είτε απευθείας είτε με διαγωνισμό. Η έννοια της κατηγορίας δαπάνης του εγκεκριμένου ετήσιου αναλυτικού προϋπολογισμού αναφέρεται στα όμοια ή ομοειδή είδη/υπηρεσίες που συμπεριλαμβάνονται σε αυτή. Το συνολικό πληρωτέο ποσό που απαιτείται για να καλυφθούν οι ετήσιες ανάγκες στα όμοια ή ομοειδή αυτά είδη/υπηρεσίες, καθορίζει και τη δυνατότητα ανάθεσής τους είτε απευθείας είτε με διαγωνισμό.

Επισημαίνεται ότι τυχόν πολυετής υποχρέωση η οποία βαρύνει τον προϋπολογισμό του επόμενου έτους συναθροίζεται και συνυπολογίζεται με τις λοιπές υποχρεώσεις που βαρύνουν την ίδια κατηγορία δαπάνης του προϋπολογισμού του επόμενου έτους και συνεπώς λαμβάνεται υπόψη για τον καθορισμό της διαδικασίας ανάθεσης των προμηθειών του επόμενου έτους και την αποφυγή της κατάτμησης.

**Γ.1 Διαδικασία για τις δημόσιες συμβάσεις ήσσονος αξίας (για κατηγορία δαπάνης έως 2.500,00 ευρώ πλέον Φ.Π.Α).**

Η διαδικασία τηρείται για κάθε σύμβαση προμήθειας ειδών/γενικών υπηρεσιών, η οποία εντάσσεται σε κατηγορία δαπάνης του προϋπολογισμού με αξία ίση ή κατώτερη από το ποσό των δύο χιλιάδων πεντακοσίων (2.500) ευρώ πλέον Φ.Π.Α.

Για τις δημόσιες συμβάσεις ήσσονος αξίας δεν απαιτείται η έκδοση απόφασης απευθείας ανάθεσης και οι πληρωμές εκτελούνται ως εξόφληση έναντι νόμιμου φορολογικού παραστατικού. Επίσης, για την παραλαβή των ειδών/παρεχόμενων υπηρεσιών δεν απαιτείται η έκδοση Πρωτοκόλλου Παραλαβής.

Ως εκ τούτου, για κάθε σύμβαση προμήθειας ειδών/γενικών υπηρεσιών, η οποία εντάσσεται σε κατηγορία δαπάνης με αξία ίση ή κατώτερη από το ποσό των δύο χιλιάδων πεντακοσίων (2.500) ευρώ πλέον Φ.Π.Α., **ο Επιστημονικός Υπεύθυνος ενός έργου/προγράμματος, μετά την έγκριση του προϋπολογισμού του και την έκδοση της απόφασης ανάληψης υποχρέωσης, έχει τη δυνατότητα, μετά από έρευνα αγοράς που θα πραγματοποιήσει, να προμηθευτεί τα είδη/υπηρεσίες χωρίς να απαιτείται κάποια άλλη ενέργεια προς τη Μ.Ο.Δ.Υ. του Ε.Λ.Κ.Ε.**  Για την εξόφληση της δαπάνης απαιτείται η υποβολή του εντύπου Ε-ΔΠ-07-Ε4 αιτήματος πληρωμής συνοδευόμενο από το τιμολόγιο, την κατάσταση δαπανών, τη φορολογική και την ασφαλιστική ενημερότητα του αναδόχου, απόδειξη χρέωσης υλικού (για προμήθειες που αποτελούν «Πάγια») και όποιο άλλο έγγραφο είναι απαραίτητο ανάλογα με το έργο (π.χ. το απόσπασμα Πρακτικού της Συντονιστικής Επιτροπής που εγκρίνει τη δαπάνη σε Προγράμματα Μεταπτυχιακών Σπουδών). Οι ρυθμίσεις που σχετίζονται με κρατήσεις επί του τιμολογίου εξακολουθούν να ισχύουν.

**Γ.2 Διαδικασία για τις συμβάσεις απευθείας ανάθεσης (για κατηγορία δαπάνης έως 2.500,01 ευρώ έως 30.000,00 ευρώ πλέον Φ.Π.Α).**

Ο Επιστημονικός Υπεύθυνος ενός έργου/προγράμματος για κάθε σύμβαση προμήθειας ειδών/γενικών υπηρεσιών, η οποία εντάσσεται σε κατηγορία δαπάνης του προϋπολογισμού από 2.500,01 ευρώ έως 30.000,00 ευρώ πλέον Φ.Π.Α, καλείται να χρησιμοποιήσει **το επικαιροποιημένο έντυπο Ε-ΔΠ-11-Ε37** **«Αίτημα έκδοσης απόφασης απευθείας ανάθεσης (για κατηγορία δαπάνης από 2.500,01 έως 30.000,00 ευρώ πλέον Φ.Π.Α.)»** και να ακολουθήσει την παρακάτω διαδικασία:

1. Ο Επιστημονικός Υπεύθυνος για κάθε προμήθεια ειδών/παροχή υπηρεσιών πραγματοποιεί έρευνα αγοράς. Η έρευνα αγοράς διενεργείται κατόπιν πρόσκλησης υποβολής προσφοράς και συλλογής είτε έγγραφων προσφορών από τους οικονομικούς φορείς είτε προσφορών μέσω ηλεκτρονικού ταχυδρομείου. επίσης, η έρευνα αγοράς μπορεί να διενεργηθεί μέσω του διαδικτύου καθώς λαμβάνεται υπόψη η προσφορά προϊόντος ή υπηρεσίας και από το ηλεκτρονικό κατάστημα του οικονομικού φορέα από την οποία προκύπτουν κατ’ ελάχιστον η τιμή και τα απαιτούμενα χαρακτηριστικά του προϊόντος. Συστήνεται ο Επιστημονικός Υπεύθυνος να κάνει χρήση του εντύπου **Ε-ΔΠ-11-Ε24 «Πρόσκληση Υποβολής Προσφοράς»**, καθώς περιλαμβάνονται σε αυτό όλα τα απαιτούμενα στοιχεία, όπως η εκτιμώμενη αξία της σύμβασης, η περιγραφή των ειδών/υπηρεσιών, οι τεχνικές προδιαγραφές, το κριτήριο ανάθεσης της σύμβασης και οι ειδικοί όροι εκτέλεσή της, όπως ο τόπος και ο χρόνος παράδοσης καθώς και ο τρόπος πληρωμής του αναδόχου.
2. Ο Επιστημονικός Υπεύθυνος αφού ολοκληρώσει την έρευνα αγοράς και επιλέξει τον ανάδοχο καταθέτει στη Μ.Ο.Δ.Υ. του Ε.Λ.Κ.Ε. το έντυπο **Ε-ΔΠ-11-Ε37 «Αίτημα έκδοσης απόφασης απευθείας ανάθεσης (για κατηγορία δαπάνης από 2.500,01 έως 30.000,00, πλέον Φ.Π.Α.)».** Στο εν λόγω αίτημα ο Επιστημονικός Υπεύθυνος συμπληρώνει τα είδη ή τις υπηρεσίες που επιθυμεί να του παρασχεθούν, τα τεχνικά χαρακτηριστικά τους, την αξία της σύμβασης, τα στοιχεία του/ων αναδόχου/ων, τους ειδικούς όρους εκτέλεσης της σύμβασης, όπως τον τόπο και τον χρόνο παράδοσης των ειδών/υπηρεσιών και την τυχόν κατανομή της δαπάνης ανά οικονομικό έτος σε περίπτωση που αυτή εκτείνεται σε έτη πέραν του τρέχοντος.

Στο αίτημα ο Επιστημονικός Υπεύθυνος συνυποβάλει:

**α)** μία οικονομική προσφορά σε περίπτωση που το αίτημα για την προμήθεια ειδών/παροχή υπηρεσιών εντάσσεται σε κατηγορία δαπάνης από 2.500,01 ευρώ έως 10.000,00 ευρώ πλέον Φ.Π.Α. **ή** δύο οικονομικές προσφορές σε περίπτωση που το αίτημα για την προμήθεια ειδών/παροχή υπηρεσιών εντάσσεται σε κατηγορία δαπάνης από 10.000,01 ευρώ έως 30.000,00 ευρώ πλέον Φ.Π.Α. Στην τελευταία περίπτωση ο Επιστημονικός Υπεύθυνος συνυποβάλει την πρόσκληση που απέστειλε στους οικονομικούς φορείς στο πλαίσιο της έρευνας αγοράς που πραγματοποίησε και τα αποδεικτικά αποστολής της πρόσκλησης. Στην περίπτωση που η έρευνα αγοράς έχει πραγματοποιηθεί μέσω του διαδικτύου αρκεί η συνυποβολή της εκτύπωσης από την ιστοσελίδα του ηλεκτρονικού καταστήματος στην οποία παρουσιάζονται η τιμή και τα απαιτούμενα τεχνικά χαρακτηριστικά του προϊόντος καθώς και η ημερομηνία εκτύπωσης,

**β)** τα δικαιολογητικά συμμετοχής του ημεδαπού αναδόχου, όπως αναλυτικά αναφέρονται τόσο στο αίτημα έκδοσης απόφασης απευθείας ανάθεσης (έντυπο Ε-ΔΠ-11-Ε37) όσο και στην πρόσκληση υποβολής προσφοράς (έντυπο Ε-ΔΠ-11-Ε24) και συγκεκριμένα: απόσπασμα ποινικού μητρώου, πιστοποιητικό ασφαλιστικής ενημερότητας και πιστοποιητικό φορολογικής ενημερότητας. Επίσης, απαιτείται η προσκόμιση πιστοποιητικού ισχύουσας εκπροσώπησης και αποδεικτικού της νόμιμης σύστασης και των τυχόν μεταβολών σε περίπτωση νομικού προσώπου,

**γ)** την απόφαση του αρμοδίου συλλογικού οργάνου για την έγκριση της δαπάνης στις περιπτώσεις που απαιτείται (όπως ΠΜΣ, ΞΠΣ),

1. Η Μ.Ο.Δ.Υ. του Ε.Λ.Κ.Ε. ελέγχει το αίτημα της απευθείας ανάθεσης και εφόσον πληρούνται οι προϋποθέσεις σύμφωνα με την κείμενη νομοθεσία μεριμνά για την έκδοση της απόφασης απευθείας ανάθεσης από τον Πρόεδρο της Επιτροπής Ερευνών και Διαχείρισης του Ε.Λ.Κ.Ε. Σε περίπτωση που η δαπάνη εκτείνεται σε έτη πέραν του τρέχοντος απαιτείται η προηγούμενη έγκριση του αρμοδίου οργάνου του Ε.Λ.Κ.Ε.. Η απόφαση απευθείας ανάθεσης αναρτάται υποχρεωτικά στο πρόγραμμα Διαύγεια ανεξαρτήτως της χρηματικής αξίας της και καταχωρίζεται στο Κ.Η.Μ.Δ.Η.Σ. όταν το αίτημα για την προμήθεια ειδών/παροχή υπηρεσιών εντάσσεται σε κατηγορία δαπάνης ίση ή ανώτερη του ποσού των 10.000,00 ευρώ πλέον Φ.Π.Α. Στη συνέχεια η απόφαση απευθείας ανάθεσης κοινοποιείται στον ανάδοχο και τον Επιστημονικό Υπεύθυνο μέσω ηλεκτρονικού ταχυδρομείου.
2. Το ιδιωτικό συμφωνητικό καταρτίζεται για κάθε προμήθεια ειδών/παροχή υπηρεσιών, η οποία εντάσσεται σε κατηγορία δαπάνης άνω των 10.000,00 ευρώ πλέον Φ.Π.Α και ανεξαρτήτως της αξίας της προμήθειας ειδών/παροχής υπηρεσιών. Το ιδιωτικό συμφωνητικό συντάσσεται με επιμέλεια της Μ.Ο.Δ.Υ. και αποστέλλεται μαζί με την απόφαση απευθείας ανάθεσης στον ανάδοχο προκειμένου να μεριμνήσει για την υπογραφή του. Το ιδιωτικό συμφωνητικό υπογράφεται από το νόμιμο εκπρόσωπο του αναδόχου και μετά την υπογραφή του υποβάλλεται στη Μ.Ο.Δ.Υ. του Ε.Λ.Κ.Ε. προκειμένου να υπογραφεί από τον Πρόεδρο της Επιτροπής Ερευνών και Διαχείρισης του Ε.Λ.Κ.Ε.. Μετά την υπογραφή του **το ιδιωτικό συμφωνητικό καταχωρίζεται υποχρεωτικά στο ΚΗΜΔΗΣ.**
3. Η διαδικασία ολοκληρώνεται με την εκτέλεση της σύμβασης από τον ανάδοχο και την έκδοση του τιμολογίου, η οποία πραγματοποιείται **μόνο μετά την κοινοποίηση της απόφασης απευθείας ανάθεσης στον ανάδοχο στις περιπτώσεις που δεν απαιτείται η κατάρτιση ιδιωτικού συμφωνητικού ή μετά την ανάρτηση του ιδιωτικού συμφωνητικού στο Κ.Η.Μ.Δ.Η.Σ. όταν απαιτείται η κατάρτισή του.**

Για την παρακολούθηση και παραλαβή των συμβάσεων απευθείας ανάθεσης αρμόδιος είναι ο Επιστημονικός Υπεύθυνος του έργου/προγράμματος. Ως εκ τούτου δεν απαιτείται η συγκρότηση Επιτροπής και Παρακολούθησης της σύμβασης και ο Επιστημονικός Υπεύθυνος είναι πλέον αρμόδιος για τα εξής: α) την παρακολούθηση των συμβάσεων για την προμήθεια ειδών/παρεχόμενων υπηρεσιών στο πλαίσιο των αναγκών ενός έργου/προγράμματος, β) τον **ποσοτικό και ποιοτικό έλεγχο** των περιγραφόμενων σε κάθε τιμολόγιο ειδών/παρεχόμενων υπηρεσιών και γ) **την έγκριση της παραλαβής** των ειδών/παρεχόμενων υπηρεσιών εφόσον πληρούνται οι προδιαγραφές που είχαν τεθεί στους όρους της απόφασης απευθείας ανάθεσης και της σύμβασης, εφόσον υπάρχει ή **την εισήγηση προς το αρμόδιο όργανο του ΕΛΚΕ για την παραλαβή ή απόρριψη αυτών**, εφόσον τα προς παράδοση είδη ή οι παρεχόμενες υπηρεσίες παρουσιάζουν παρεκκλίσεις από τις προδιαγραφές που τέθηκαν στους όρους της απευθείας ανάθεσης και της σύμβασης, εφόσον υπάρχει.

Για το λόγο αυτό ο Επιστημονικός Υπεύθυνος κατά την παραλαβή των ειδών ή παρεχόμενων υπηρεσιών συντάσσει σχετικό Πρωτόκολλο προσωρινής ή οριστικής παραλαβής ειδών/παρεχόμενων υπηρεσιών (Ε-ΔΠ-11-Ε30 Πρωτόκολλο Οριστικής Παραλαβής Ειδών-Υπηρεσιών έως 30.000 ευρώ ή Ε-ΔΠ-11-Ε31 Πρωτόκολλο Προσωρινής Παραλαβής Ειδών-Υπηρεσιών έως 30.000 ευρώ). Ειδικότερα:

1. **Ε-ΔΠ-11-Ε30 Πρωτόκολλο Οριστικής Παραλαβής Ειδών-Υπηρεσιών έως 30.000,00 ευρώ (επικαιροποιημένο έντυπο)**

Ο Επιστημονικός Υπεύθυνος ενός έργου/προγράμματος κατά την παραλαβή των ειδών/παρεχόμενων υπηρεσιών, που διενεργούνται μέσω της διαδικασίας της απευθείας ανάθεσης, ελέγχει αυτά/ές ποιοτικά και ποσοτικά κι εάν αυτά/ες πληρούν τις προδιαγραφές που έχουν τεθεί στην προσφορά του αναδόχου, την απόφαση απευθείας ανάθεσης και την υπογραφείσα σύμβαση (εφόσον υπάρχει), παραλαμβάνει τα είδη/τις υπηρεσίες και συντάσσει και υπογράφει το έντυπο **Ε-ΔΠ-11-Ε30 «Πρωτόκολλο Οριστικής Παραλαβής Ειδών-Υπηρεσιών έως 30.000 ευρώ».** Στο έντυπο αυτό συμπληρώνονται ο τόπος, η ημερομηνία παραλαβής, η περιγραφή των προς παραλαβή ειδών/παρεχόμενων υπηρεσιών και η συνολική αξία αυτών. Το εν λόγω έντυπο, δεν τελεί υπό την έγκριση κάποιου οργάνου και συνυποβάλλεται υποχρεωτικά στο Ε-ΔΠ-07-Ε4 «Αίτημα Πληρωμής» για την πληρωμή του αναδόχου.

1. **Ε-ΔΠ-11-Ε31 Πρωτόκολλο Προσωρινής Παραλαβής Ειδών-Υπηρεσιών έως 30.000 ευρώ (επικαιροποιημένο έντυπο)**

Ο Επιστημονικός Υπεύθυνος ενός έργου/προγράμματος κατά την παραλαβή των ειδών/παρεχόμενων υπηρεσιών, που διενεργούνται μέσω της διαδικασίας της απευθείας ανάθεσης, ελέγχει αυτά/ές ποιοτικά και ποσοτικά κι εάν το σύνολο ή μέρος αυτών **δεν πληροί ή παρεκκλίνει** **από τις προδιαγραφές** που έχουν τεθεί στην προσφορά του αναδόχου, την απόφαση απευθείας ανάθεση και την υπογραφείσα σύμβαση (εφόσον υπάρχει), συντάσσει και υπογράφει το έντυπο **Ε-ΔΠ-11-Ε31 «Πρωτόκολλο Προσωρινής Παραλαβής Ειδών-Υπηρεσιών έως 30.000 ευρώ».**

Στο έντυπο αυτό συμπληρώνονται ο τόπος, η ημερομηνία παραλαβής, τα στοιχεία του έργου (Κ.Ε. και τίτλος) και η περιγραφή των προς παραλαβή ειδών/παρεχόμενων υπηρεσιών. Εν συνεχεία, ο/η Επιστημονικός/ή Υπεύθυνος/η αναφέρει τα/τις προς παράδοση είδη/παρεχόμενες υπηρεσίες και τη συνολική αξία αυτών, το σύνολο ή το μέρος των προς παράδοση ειδών/παρεχόμενων υπηρεσιών που παρουσιάζουν παρεκκλίσεις από τις προδιαγραφές, όπως αυτές είχαν οριστεί στην προσφορά του αναδόχου, την απόφαση της απευθείας ανάθεσης και την υπογραφείσα σύμβαση, τις παρεκκλίσεις αυτών και την συνολική αξία τους και εισηγείται προς το αρμόδιο όργανο του Ε.Λ.Κ.Ε είτε την παραλαβή των ειδών/υπηρεσιών με ή χωρίς έκπτωση, είτε την αντικατάσταση αυτών εντός συγκεκριμένου χρονικού διαστήματος, είτε την απόρριψη αυτών.

Σε περίπτωση που μόνο ένα μέρος των προς παράδοση ειδών/παρεχόμενων υπηρεσιών παρουσιάζουν παρεκκλίσεις, τότε ο Επιστημονικός Υπεύθυνος δύναται να παραλάβει οριστικά με το ίδιο πρακτικό τα είδη/τις υπηρεσίες που είναι κατάλληλα/ες και πληρούν τις προδιαγραφές, περιγράφοντας αναλυτικά ποια είδη/ υπηρεσίες παραλαμβάνονται και τη συνολική αξία αυτών. Για το λόγο αυτό, σε αυτή την περίπτωση το πρωτόκολλο συντάσσεται σε δύο αντίγραφα, όπου το ένα αποστέλλεται στο αρμόδιο όργανο του ΕΛΚΕ προκειμένου να λάβει τη σχετική απόφαση επί της εισήγησης του Επιστημονικού Υπευθύνου ως προς την παραλαβή ή απόρριψη των ειδών και το άλλο συνυποβάλλεται στο Ε-ΔΠ-07-Ε4 «Αίτημα πληρωμής» για την εξόφληση του αναδόχου για το μέρος της συμβατικής αξίας των ειδών/υπηρεσιών που πληρούν τις προδιαγραφές και είναι κατάλληλα/ες σύμφωνα με τους όρους της προσφοράς, της απευθείας ανάθεσης και της σύμβασης (εφόσον υπάρχει).

**Γ.3. Για τις συμβάσεις με εκτιμώμενη αξία ανώτερη του ποσού των 30.000,00 ευρώ πλέον Φ.Π.Α, η διαδικασία των οποίων διενεργείται ηλεκτρονικά μέσω του Εθνικού Συστήματος Ηλεκτρονικών Δημοσίων Συμβάσεων (ΕΣΗΔΗΣ).**

Για κάθε προμήθεια ειδών/παροχή υπηρεσιών η οποία εντάσσεται σε κατηγορία δαπάνης του προϋπολογισμού ανώτερη του ποσού των 30.000,00 ευρώ πλέον Φ.Π.Α, οι Επιστημονικοί Υπεύθυνοι χρησιμοποιούν τα κατωτέρω έντυπα, όπως αυτά είχαν επικαιροποιηθεί μετά την τελευταία τροποποίηση του ν. 4412/2016 με τον ν. 4782/2021 (Α’ 36/2021).

1. **Ε-ΔΠ-11-Ε27. Αίτημα διενέργειας διαγωνισμού**

Ο Επιστημονικός Υπεύθυνος ενός έργου/προγράμματος, ο οποίος επιθυμεί τη διενέργεια διαγωνισμού **για την προμήθεια ειδών/παροχή υπηρεσιών συνολικής αξίας άνω των 30.000 ευρώ, πλέον Φ.Π.Α**., συντάσσει και υποβάλλει προς τη Μ.Ο.Δ.Υ. του ΕΛΚΕ το έντυπο **Ε-ΔΠ-11-Ε27 «Αίτημα διενέργειας διαγωνισμού**». Συγκεκριμένα, ο Επιστημονικός Υπεύθυνος συμπληρώνει τα στοιχεία του έργου (ΚΕ και τίτλο) και σύμφωνα με τις ανάγκες του διαγωνισμού που επιθυμεί να προκηρυχθεί συμπληρώνει το είδος και το αντικείμενο της διαγωνιστικής διαδικασίας, μια συνοπτική περιγραφή των προς προμήθεια ειδών/παροχή υπηρεσιών, την εκτιμώμενη διάρκεια της σύμβασης, το κριτήριο κατακύρωσης, το ανώτατο κόστος των προς προμήθεια ειδών/παροχή υπηρεσιών ανά μονάδα και το σύνολο αυτών και την κατανομή της δαπάνης ανά οικονομικό έτος σε περίπτωση που η δαπάνη θα βαρύνει και έτη πέραν του τρέχοντος.

1. **Ε-ΔΠ-11-Ε28. Αίτημα ορισμού επιτροπών άνω των 30.000 ευρώ**

Ο Επιστημονικός Υπεύθυνος ενός έργου/προγράμματος για την προμήθεια ειδών/παροχή υπηρεσιών **συνολικής αξίας άνω των 30.000 ευρώ, πλέον Φ.Π.Α.**, χρησιμοποιεί το έντυπο **Ε-ΔΠ-11-Ε28 «Αίτημα ορισμού επιτροπών άνω των 30.000 ευρώ»** για το ορισμό των επιτροπών (α) Τεχνικών Προδιαγραφών (β) Διενέργειας και Αξιολόγησης και (γ) Παρακολούθησης και Παραλαβής. Το εν λόγω έντυπο συνυποβάλλεται **υποχρεωτικά** με το έντυπο **Ε-ΔΠ-11-Ε27 «Αίτημα διενέργειας διαγωνισμού»** προς έγκριση από το αρμόδιο όργανο της Μ.Ο.Δ.Υ. του ΕΛΚΕ. Επισημαίνεται ότι οι επιτροπές i) Διενέργειας και Αξιολόγησης και ii) Παρακολούθησης και Παραλαβής αποτελούνται από τρία τακτικά και τρία αναπληρωματικά μέλη. Κάθε τακτικό μέλος έχει το αντίστοιχο αναπληρωματικό του μέλος. **Κανένα μέλος Επιτροπής δεν μπορεί να συμμετέχει σε άλλη Επιτροπή.** Οι ως άνω Επιτροπές αποτελούνται από μέλη Δ.Ε.Π, Ε.Ε.Π, Ε.ΔΙ.Π, Ε.Τ.Ε.Π και υπαλλήλους με σχέση δημοσίου δικαίου και ιδιωτικού δικαίου αορίστου χρόνου του ΕΚΠΑ ή άλλα μέλη της ομάδας του έργου/προγράμματος τα οποία μπορεί να είναι μέλη Δ.Ε.Π, Ε.Ε.Π, Ε.ΔΙ.Π, Ε.Τ.Ε.Π άλλων Α.Ε.Ι. της ημεδαπής, ερευνητές και ειδικοί λειτουργικοί επιστήμονες καθώς και υπάλληλοι με σχέση δημοσίου δικαίου ή ιδιωτικού δικαίου αορίστου χρόνου των ερευνητικών και τεχνολογικών φορέων, επισκέπτες καθηγητές και επισκέπτες ερευνητές και ερευνητές επί συμβάσει.

1. **Ε-ΔΠ-11-Ε32. Πρωτόκολλο Οριστικής Παραλαβής Ειδών-Υπηρεσιών άνω των 30.000 ευρώ**

Η Επιτροπή Παραλαβής και Παρακολούθησης ενός διαγωνισμού για τις ανάγκες ενός έργου/προγράμματος, μετά την ολοκλήρωση της διαγωνιστικής διαδικασίας κατά την παραλαβή των ειδών/παρεχόμενων υπηρεσιών και εφόσον αυτά είναι κατάλληλα/ες, έχουν ελεγχθεί ποιοτικά και ποσοτικά και πληρούν τις προδιαγραφές που έχουν τεθεί στους όρους του διαγωνισμού και την υπογραφείσα σύμβαση, συντάσσει και υπογράφει το **Ε-ΔΠ-11-Ε32 «Πρωτόκολλο Οριστικής Παραλαβής Ειδών-Υπηρεσιών άνω των 30.000 ευρώ».** Στο έντυπο αυτό συμπληρώνονται ο τόπος, η ημερομηνία διεξαγωγής της συνεδρίασης της Επιτροπής, τα στοιχεία του έργου (Κ.Ε. και τίτλος), τα στοιχεία των μελών της Επιτροπής που παρίστανται στη συνεδρίαση, περιγραφή των προς παραλαβή ειδών/παρεχόμενων υπηρεσιών και η συνολική αξία αυτών. Το εν λόγω έντυπο συνυποβάλλεται στο Ε-ΔΠ-07-Ε4 «Αίτημα Πληρωμής» για την πληρωμή του αναδόχου.

1. **Ε-ΔΠ-11-Ε33.Πρωτόκολλο Προσωρινής Παραλαβής Ειδών-Υπηρεσιών άνω των 30.000 ευρώ**

Η Επιτροπή Παραλαβής και Παρακολούθησης ενός διαγωνισμού για τις ανάγκες ενός έργου/προγράμματος, μετά την ολοκλήρωση της διαγωνιστικής διαδικασίας κατά την παραλαβή των ειδών/παρεχόμενων υπηρεσιών και εφόσον διαπιστωθεί ότι **το σύνολο ή μέρος αυτών δεν είναι κατάλληλα/ες και δεν πληρούν τις προδιαγραφές** που έχουν τεθεί στους όρους του διαγωνισμού και την υπογραφείσα σύμβαση, συντάσσει και υπογράφει το **Ε-ΔΠ-11-Ε33 Πρωτόκολλο ό Προσωρινής Παραλαβής Ειδών-Υπηρεσιών άνω των 30.000 ευρώ.** Στο έντυπο αυτό συμπληρώνονται ο τόπος, η ημερομηνία διεξαγωγής της συνεδρίασης της Επιτροπής, τα στοιχεία του έργου (Κ.Ε. και τίτλος), τα στοιχεία των μελών της Επιτροπής που παρίστανται στη συνεδρίαση και περιγραφή των προς παραλαβή ειδών/παρεχόμενων υπηρεσιών. Εν συνεχεία, η Επιτροπή αναφέρει τα είδη/τις υπηρεσίες που παρουσιάζουν παρεκκλίσεις από τις προδιαγραφές που είχαν τεθεί στους όρους του διαγωνισμού και της υπογραφείσας σύμβασης, τις παρεκκλίσεις αυτών και την συνολική αξία τους και εισηγείται προς το Ειδικό Επταμελές Όργανο της Επιτροπής Ερευνών και Διαχείρισης είτε την παραλαβή των ειδών/υπηρεσιών με ή χωρίς έκπτωση, είτε την αντικατάσταση αυτών εντός συγκεκριμένου χρονικού διαστήματος, είτε την απόρριψη αυτών.

Σε περίπτωση που μόνο ένα μέρος των προς παράδοση ειδών/παρεχόμενων υπηρεσιών παρουσιάζουν παρεκκλίσεις, τότε η Επιτροπή δύναται να παραλάβει οριστικά με το ίδιο πρακτικό τα είδη/τις υπηρεσίες που είναι κατάλληλα/ες και πληρούν τις προδιαγραφές, περιγράφοντας αντίστοιχα τα είδη/τις υπηρεσίες και τη συνολική αξία αυτών. Για το λόγο αυτό το πρωτόκολλο σε αυτή την περίπτωση συντάσσεται σε δύο αντίγραφα, όπου το ένα απευθύνεται προς το Ειδικό Επταμελές Όργανο της Επιτροπής Ερευνών και Διαχείρισης, προκειμένου να λάβει τη σχετική απόφαση επί της εισήγησης της Επιτροπής για την παραλαβή των ειδών και το άλλο συνυποβάλλεται στο Ε-ΔΠ-07-Ε4 «Αίτημα Πληρωμής» για την πληρωμή του αναδόχου κατά το μέρος της συμβατικής αξίας των ειδών/παρεχόμενων υπηρεσιών που πληρούν τις προδιαγραφές και είναι κατάλληλα σύμφωνα με τους όρους του διαγωνισμού και της σύμβασης.

**Δ. ΔΑΠΑΝΕΣ ΠΟΥ ΕΞΑΙΡΟΥΝΤΑΙ ΤΩΝ ΔΙΑΔΙΚΑΣΙΩΝ ΤΩΝ ΔΗΜΟΣΙΩΝ ΣΥΜΒΑΣΕΩΝ.**

Οι διατάξεις περί δημοσίων συμβάσεων και οι διαδικασίες που αναφέρονται στην παράγραφο Γ της παρούσας Οδηγίας δεν εφαρμόζονται σε δαπάνες που αφορούν:

* εγγραφή και συμμετοχή σε επιστημονικά συνέδρια και ημερίδες,
* δημοσίευση επιστημονικών άρθρων, εργασιών, επιστημονικών μελετών και βιβλίων από οικονομικούς φορείς που έχουν την έδρα τους στην ημεδαπή ή αλλοδαπή,
* συνδρομή σε βάση δεδομένων,
* συνδρομή σε επαγγελματικές, επιστημονικές και λοιπές οργανώσεις και
* κατοχύρωση δικαιωμάτων διανοητικής ιδιοκτησίας.

Η εξόφληση των συγκεκριμένων δαπανών πραγματοποιείται μέσω εξόφλησης του νόμιμου φορολογικού παραστατικού, κατόπιν υποβολής αιτήματος πληρωμής του ΕΥ. Τα παραστατικά δύνανται να εκδίδονται είτε στα στοιχεία του ΕΛΚΕ είτε στα στοιχεία του συμμετέχοντος στο συνέδριο ή του συγγραφέα της δημοσίευσης ή του συνδρομητή στην επαγγελματική, επιστημονική οργάνωση ή του/των δικαιούχου/χων της διανοητικής ιδιοκτησίας.

Για την υποστήριξή σας κατά την διαδικασία κατάρτισης των ανωτέρω εντύπων μπορείτε να απευθύνεστε στα στελέχη των Αποκεντρωμένων Μονάδων των Σχολών σας τα στοιχεία των οποίων είναι διαθέσιμα στην ιστοσελίδα του Ε.Λ.Κ.Ε. (<https://www.elke.uoa.gr/SiteContents/ApokentromenesMonades>) και για τυχόν απορίες ή διευκρινίσεις μπορείτε να απευθύνεστε κατά τις εργάσιμες ημέρες από 9:00 έως 14.00 στην Υπηρεσία Αρωγής Χρηστών του ΕΛΚΕ (Help Desk) είτε τηλεφωνικώς στο 210-727 5900, είτε μέσω e-mail στο helpdesk@elke.uoa.gr.

**ΥΠΟΣΗΜΕΙΩΣΕΙΣ**

1. Ως προς τις συμβάσεις προμηθειών, σημειώνεται ότι, σύμφωνα με τη νομολογία, η έννοια των «όμοιων» ή «ομοειδών» αγαθών προκύπτει, από τα διδάγματα της κοινής πείρας και τις συναλλακτικές αντιλήψεις, θεμελιώδη, δε, κριτήρια στην κατάφαση αυτή αποτελούν η φύση, το αντικείμενο και η λειτουργικότητά τους, στοιχεία που τα εντάσσουν σε όμοιες ή παρεμφερείς κατηγορίες αγαθών που ανήκουν σε μία ευρύτερη κατηγορία (κατηγορία γένους)

Σημαντικές επίσης ενδείξεις «όμοιων» ή «ομοειδών» αγαθών σύμφωνα με τη νομολογία αποτελούν:

	* η προμήθεια από τον ίδιο προμηθευτή παρόμοιων κατά τη συναλλακτική αντίληψη αγαθών. Για παράδειγμα σε περίπτωση που ο ίδιος προμηθευτής προμηθεύει το φορέα με απευθείας αναθέσεις, εντός του ίδιου χρονικού πλαισίου, με προϊόντα παρόμοιων χαρακτηριστικών, τα οποία σε αξία υπερβαίνουν το ποσό των 30.000 ευρώ, τότε υφίσταται εξαιρετικά ισχυρή ένδειξη κατάτμησης,
	* η υπαγωγή ομοειδών προϊόντων στην ίδια αγορά, υπό την έννοια ότι η ίδια κατηγορία υποψήφιων προμηθευτών ενδιαφέρεται να διεξαχθεί ενιαία διαδικασία και να υποβάλει υποψηφιότητα για την εκτέλεση του συνόλου των συμβάσεων (κοινή αγορά),
	* η ομοιότητα των προκηρύξεων και
	* η ταυτόχρονη έναρξη της διαδικασίας των επίμαχων συμβάσεων.Επισημαίνεται ότι ο κωδικός CPV αποτελεί απλή ένδειξη, η οποία δεν επαρκεί από μόνη της για την απόδειξη ενιαίας σύμβασης, δηλαδή προμήθειας όμοιων ή ομοειδών ειδών/υπηρεσιών.

(Σχετική η υπ’ αριθμ. 25 Κατευθυντήρια Οδηγία της ΕΑΑΔΗΣΥ ΑΔΑ: ΩΔΣΙΟΞΤΒ-92Ω) [↑](#endnote-ref-1)